钦定古今图书集成/方舆汇编/职方典/第1146卷 > 《河防疏》储洵
## 钦定古今图书集成/方舆汇编/职方典/第1146卷 > 《河防疏》储洵

臣闻“御患不救其源，则劳于为役，而弊坏日甚。计大
事或惜其小，则功未及成而并弃其初。未有虑之不
深、图之不固，而能兴可大可久之利者也。”臣待罪沔
阳，伏见其地南临大江，北枕襄汉，西南二百里至监
利，西北二百里至潜江，北二百里至景陵，北二百里
至汉川。地势卑洼，湖泊相连，至系江汉下流，原无冈
“阜障蔽，诸水奔赴，若就大壑。民田惟土筑圩垸，防卫
耕种。成化、弘治间，湖地深广，堤防坚固，虽遇江汉水
发，易于防泄，为害未深。自正德十二年大水泛溢，南
北江、襄大堤冲崩，湖河淤浅，水道闭塞，垸堘倒塌，田
地荒芜。即今十数年来，水患无岁无之。上廑圣虑，曲
荷拯援，赈贷蠲租，恩至渥矣。臣惟重厚之泽，岂宜屡
觊，而思患预防，尤贵及时。且江汉之水，每秋夏之交，
鲜不溢发。使沿边之地，漫无防护，徒于诸垸小小补
塞，则高水湍悍，势若土崩，至则冲突，何功之有？臣闻
南自监利车木堤水口冲塌，每遇川江水发，不惟其
县受害，而沔阳、后洚、茅埠凡一十六村，熊家、𣵡潭凡
四十馀垸，税粮八千馀石。高低渰没，尺土不堪耕种。
自潜江排沙渡、班家湾新开便河，及沔阳、石牌铺诸
处水口冲塌，每遇襄、汉水发，则潜江、景陵二县，沔阳、
深江、西范凡二十七村，莲河、柘树凡七十馀垸，税粮
一万五千馀石，亦无尺土耕种。加以房屋漂流，牲畜
溺死，巢居野处，动则屡月，束手就毙，言之痛心。前堤
虽屡经抚按遣官修筑，但地方广远，工力繁钜，增卑
培薄，易就倾泻。以臣观之，大患之后，弊坏已极。使非
补天之功，而欲御建瓴之势，吾民不为鱼鳖鲜矣。伏
望圣慈轸念生民忧勤”，敕下户部察照苏淞修举水
利故事，命诸臣酌量计议，随地相度。大江则自监利
而下以及沔阳，襄河则自安陆而下以至汉口，大约
俱不过三百里之地，沿边堤岸何处可以仍旧，何处
可以增修？如车水堤、排沙渡、班家湾、潜江、新河诸处，
尤为上流利害切要之地。若旧堤不堪缮整，客土卒
难坚固，则移入近里或数百步，或半里许，度地形之
高卑，验水势之缓急，创筑新堤，委曲延袤，务使高厚
坚完，永堪障蔽，虽遇水发，不致冲漫。如碍有粮田土，
勘实奏免。非如虚当劳费。所谓“汉人治河之下”策斯
善矣。然修筑事宜，工力颇繁。即今民穷财尽，若复越
外取给，则患未及除，而首先受弊，益其狼狈耳。臣愚
伏请察拨均州香钱，或借支司库官银，或将沔阳、监
利、潜江、景陵起运税粮，每石连耗征银一两，比照灾
伤之例，免“解本色，每石准银六钱解京，其馀扣留在
官，以备雇募工食之费。仍候秋冬农隙，每州县起夫
各数百名，并力修筑，量支口粮，即充赈给。庶公私兼
举，力役易完。从前沮洳，尽成膏腴，税粮有资，耕治不
废。方千里之民，受无穷之利。转祸为福，端在此矣。”臣
又闻之宋臣张纶之为发运也，以通、泰、海州皆“濒海，
潮水日至，城下田土斥卤，不堪稼穑。请筑捍海堤于
三州之境，长数百里，以卫民田。”朝议从之。逾年堰成，
不惟当时民享其利，至今通、泰边海迄无风涛之患，
其利溥矣。况今所奏，比之捍海之役，其易十倍。工力
之费，视一年蠲免与内帑出给之数，才十之三四而
已。《记》曰：“利不十，不变法。”况法不必变。而受利什百。宁
忍坐视患害而莫之救哉。